CELEX: 32020D1584
Language: lt
Date: 1603670400000
Title: Tarybos sprendimas (ES) 2020/1584 2020 m. spalio 26 d. dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje dėl Tarptautinės civilinės aviacijos konvencijos 6 priedo I dalies 46 pakeitimo ir 6 priedo II dalies 39 pakeitimo, susijusių su būsimo 25 valandų kabinos pokalbių savirašio įrengimo reikalavimo atidėjimu siekiant išvengti nenumatytų pasekmių dėl COVID-19 pandemijos

30.10.2020   
               
               
                  LT
               
               
                  Europos Sąjungos oficialusis leidinys
               
               
                  L 362/25
               
            
         TARYBOS SPRENDIMAS (ES) 2020/1584
         2020 m. spalio 26 d.
         dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje dėl Tarptautinės civilinės aviacijos konvencijos 6 priedo I dalies 46 pakeitimo ir 6 priedo II dalies 39 pakeitimo, susijusių su būsimo 25 valandų kabinos pokalbių savirašio įrengimo reikalavimo atidėjimu siekiant išvengti nenumatytų pasekmių dėl COVID-19 pandemijos
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     1947 m. balandžio 4 d. įsigaliojo Tarptautinės civilinės aviacijos konvencija (toliau – Čikagos konvencija), kuria reguliuojamas tarptautinis oro susisiekimas. Ja įsteigta Tarptautinė civilinės aviacijos organizacija (ICAO);
                  
               
                     (2)
                  
                  
                     valstybės narės yra Čikagos konvencijos susitariančiosios valstybės ir ICAO narės, o Sąjunga turi stebėtojos statusą tam tikruose ICAO organuose. ICAO taryboje atstovaujama septynioms valstybėms narėms;
                  
               
                     (3)
                  
                  
                     pagal Čikagos konvencijos 54 straipsnį ICAO taryba gali patvirtinti tarptautinius standartus ir rekomenduojamą praktiką ir pavadinti juos Čikagos konvencijos priedais;
                  
               
                     (4)
                  
                  
                     pagal Čikagos konvencijos 90 straipsnį kiekvienas toks priedas arba jo pakeitimas įsigalioja per 3 mėnesius nuo jo perdavimo ICAO susitariančiosioms valstybėms arba pasibaigus ilgesniam laikui, kurį gali nustatyti ICAO taryba, jeigu per šį laikotarpį dauguma ICAO susitariančiųjų valstybių nepraneša apie savo nesutikimą;
                  
               
                     (5)
                  
                  
                     pagal Čikagos konvencijos 38 straipsnį bet kuri valstybė, kuriai praktiškai pernelyg sudėtinga visais atžvilgiais atitikti kurį nors tarptautinį standartą ar procedūrą, kaip nurodyta tos konvencijos 37 straipsnyje, arba visapusiškai suderinti savo taisykles ar praktiką su kuriuo nors tokiu tarptautiniu standartu ar procedūra arba kuri nusprendžia, kad jai būtina priimti taisykles ar praktiką, kokiu nors konkrečiu aspektu besiskiriančius nuo tų, kurie nustatyti tarptautiniame standarte, turi nedelsdama pranešti ICAO apie savo ir tarptautiniame standarte nustatytos praktikos skirtumus;
                  
               
                     (6)
                  
                  
                     COVID-19 pandemija padarė neigiamą poveikį orlaivių operatoriams, orlaivių gamintojams ir tiekėjams, tiekiantiems komponentus įrangos gamintojams, sulėtino naujų sistemų kūrimą. Orlaivių operatoriai atšaukia arba atideda orlaivių pristatymą, tad orlaiviai, kurie turi būti pristatyti 2020 m., bus pristatyti 2021 m. Naujos gamybos orlaivį, sukonfigūruotą pristatyti 2020 m., kurio pristatymas buvo atidėtas iki 2021 m., reikia perkonfigūruoti laikantis nuostatų, taikytinų po 2021 m. sausio 1 d. Orlaivių operatoriai ir orlaivių gamintojai susiduria su nepagrįsta finansine našta, jeigu tuos orlaivius reikia modifikuoti. Todėl Komisija šiuo metu vykdo sprendimo dėl tos datos nukėlimo Sąjungos lygmeniu priėmimo procesą, rengdama Reglamento (ES) Nr. 965/2012 pakeitimus. Atliekant avarijų ir incidentų tyrimus naudojamas kabinos pokalbių savirašis (toliau – CVR). Reikalavimo pailginti CVR įrašų trukmę nuo dviejų iki 25 valandų įgyvendinimo atidėjimas nekelia reikšmingos saugos rizikos; dėl ilgesnio kabinos pokalbių įrašymo saugai daromas palankus poveikis derinamas prie dabartinių aviacijos pramonės realijų. Sąjunga tvirtai remia ICAO pastangas gerinti aviacijos saugą. Atsižvelgdama į precedento neturinčią su COVID-19 pandemija susijusią situaciją ir reikšmingos saugos rizikos nebuvimą, Sąjunga turėtų pritarti šiems pakeitimams;
                  
               
                     (7)
                  
                  
                     tikslinga nustatyti pozicija, kurios turi būti laikomasi Sąjungos vardu, dėl numatomų 6 priedo I dalies 46 pakeitimo ir 6 priedo II dalies 39 pakeitimo 221-ajame ICAO tarybos posėdyje. Ta pozicija turėtų būti pritarti šiems pakeitimams, o ją turėtų išreikšti Sąjungos valstybės narės, kurios yra ICAO tarybos narės, bendrai veikdamos Sąjungos vardu;
                  
               
                     (8)
                  
                  
                     po to, kai ICAO taryba be esminių pakeitimų priims 6 priedo I dalies 46 pakeitimą ir 6 priedo II dalies 39 pakeitimą ir apie juos ICAO Generalinis sekretorius praneš išsiųsdamas ICAO valstybėms skirtą raštą, Sąjungos pozicija turėtų būti ta, kad neturi būti pranešta apie nesutikimą ir turi būti pranešta apie šių pakeitimų laikymąsi, ir ją turėtų pareikšti visos Sąjungos valstybės narės,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi 221-ajame Tarptautinės civilinės aviacijos organizacijos tarybos (ICAO tarybos) posėdyje, yra pritarti siūlomiems Tarptautinės civilinės aviacijos konvencijos 6 priedo I dalies 46 pakeitimui ir 6 priedo II dalies 39 pakeitimui.
            
            
               2.   Pozicija, kurios Sąjungos vardu turi būti laikomasi, jei tik ICAO taryba be esminių pakeitimų priims pasiūlytus pakeitimus, nurodytus 1 dalyje, yra atsakant į atitinkamus ICAO valstybėms skirtus raštus nepranešti apie nesutikimą ir pranešti apie priimtų pakeitimų laikymąsi.
            
         
         
            2 straipsnis
            
               1.   1 straipsnio 1 dalyje nurodytą poziciją kartu pareiškia Sąjungos valstybės narės, kurios yra ICAO tarybos narės.
            
            
               2.   1 straipsnio 2 dalyje nurodytą poziciją pareiškia visos Sąjungos valstybės narės.
            
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. spalio 26 d.
            
               
                  Tarybos vardu
               
               
                  Pirmininkas
               
               M. ROTH